লাতিন আমেরিকান বিস্তার

লাতিন আমেরিকান বিস্তার () ছিল ১৯৬০ ও ১৯৭০-এর দশকের একটি সাহিত্য আন্দোলন। এই সময় অপেক্ষাকৃত তরুণ একদল লাতিন আমেরিকান ঔপন্যাসিকের রচনা ইউরোপ তথা সমগ্র বিশ্বে ব্যাপকমাত্রায় প্রচার লাভ করে। এই "বিস্তার" সর্বাপেক্ষা ঘনিষ্ঠভাবে যুক্ত ছিল আর্জেন্টিনার হুলিও কোর্তাজার, মেক্সিকোর কার্লোস ফুয়েন্তেস, পেরুর মারিও বার্গাস ইয়োসা ও কলম্বিয়ার গ্যাব্রিয়েল গার্সিয়া মার্কেসের সঙ্গে। ইউরোপীয় ও উত্তর আমেরিকার আধুনিকতাবাদ এবং সেই সঙ্গে লাতিন আমেরিকান ভ্যানগার্দিয়া আন্দোলন দ্বারাও প্রভাবিত হয়ে এই লেখকবৃন্দ লাতিন আমেরিকান সাহিত্যের প্রতিষ্ঠিত রীতিনীতিগুলিকে অস্বীকার করেন। তাঁদের সাহিত্য ছিল পরীক্ষামূলক এবং ১৯৬০-এর দশকে লাতিন আমেরিকার রাজনৈতিক পরিমণ্ডলের প্রেক্ষিতে এই সাহিত্য ছিল অত্যন্তই রাজনীতি-সচেতন। সমালোচক গেরাল্ড মার্টিনের মতে, "এ কথা বলতে আদৌ বাড়িয়ে বলা হবে না যে, যদি ১৯৬০-এর দশকে দক্ষিণ [আমেরিকা] মহাদেশ অন্য সব কিছু অপেক্ষা দু’টি জিনিসের জন্য পরিচিত হয়, তার মধ্যে প্রথম আর প্রধানটি ছিল কিউবা বিপ্লব (যদিও কিউবা দক্ষিণ আমেরিকায় নয়) এবং লাতিন আমেরিকা ও সাধারণভাবে তৃতীয় বিশ্বে তার প্রভাব, এবং দ্বিতীয়টি লাতিন আমেরিকান কথাসাহিত্যের বিস্তার, যার উত্থান ও পতন ১৯৫৯ থেকে ১৯৭১ সালের মধ্যবর্তী সময়ে কিউবার উদারপন্থী ধ্যানধারণার উত্থান ও পতনের সঙ্গে যুগপৎ সংঘটিত হয়েছিল।"উদ্ধৃতি: "It is no exaggeration to state that if the Southern continent was known for two things above all others in the 1960s, these were, first and foremost, the Cuban Revolution (although Cuba is not in South America) and its impact both on Latin America and the Third World generally, and secondly, the Boom in Latin American fiction, whose rise and fall coincided with the rise and fall of liberal perceptions of Cuba between 1959 and 1971."

"বিস্তার" সাহিত্যের স্রষ্টাদের এই হঠাৎ সাফল্যের একটি বড়ো কারণ হল তাঁদের রচনাই প্রথম লাতিন আমেরিকান উপন্যাস যা ইউরোপে প্রকাশিত হয় এবং বার্সিলোনার আঁভ-গার্দ সেইক্স ব্যারাল প্রভৃতি প্রকাশনা সংস্থা এই উপন্যাসগুলি প্রকাশ করে। ফ্রেডেরিক এম. নান যথার্থই লিখেছেন, "লাতিন আমেরিকান ঔপন্যাসিকেরা বিশ্বখ্যাত হয়েছেন তাঁদের রচনা এবং রাজনৈতিক ও সামাজিক সক্রিয়তার পক্ষে মত প্রকাশ করে, এবং [অন্য] কারণ হল এই যে তাঁদের অনেকেই অনুবাদ ও ভ্রমণ—এবং কখনও কখনও নির্বাসিত হওয়ার মাধ্যমে লাতিন আমেরিকার বাইরে বাজার ও পাঠকের কাছে পৌঁছাতে পেরেছিলেন।"মূল উদ্ধৃতি:"Latin American novelists became world famous through their writing and their advocacy of political and social action, and because many of them had the good fortune to reach markets and audiences beyond Latin America through translation and travel—and sometimes through exile."

ইতিহাস
সামাজিক প্রভাব

১৯৬০-এর ও ১৯৭০-এর দশক দু’টি ছিল সমগ্র লাতিন আমেরিকায় রাজনৈতিক টালমাটালের যুগ। এই সময় এই অঞ্চলের রাজনৈতিক ও কূটনৈতিক পরিবেশ ঠান্ডা যুদ্ধের গতিবিধি দ্বারা গভীরভাবে প্রভাবিত হয়েছিল। এই পরিমণ্ডলটিই লাতিন আমেরিকান বিস্তারের লেখকদের সাহিত্যকর্মের পটভূমিটি সৃষ্টি করে এবং ক্ষেত্রবিশেষে তাঁরা যে বৈপ্লবিক ধ্যানধারণার পরিচয় দিয়েছিলেন তার প্রেক্ষাপটের সংজ্ঞা নির্ধারিত করে দেয়। ১৯৫৯ সালে কিউবা বিপ্লব এবং তারপরেই মার্কিন যুক্তরাষ্ট্র কর্তৃক পিগস উপসাগর আক্রমণের ঘটনাটিকে এই যুগের সূচনালগ্ন হিসেবে ধরা যায়। কিউবার দুর্বলতা দেশটিকে সোভিয়েত ইউনিয়নের সঙ্গে ঘনিষ্ঠ মৈত্রীতে আবদ্ধ হতে বাধ্য করে। এর ফলে ১৯৬২ সালে কিউবা মিশাইল সংকট দেখা দেয়, যখন যুক্তরাষ্ট্র ও সোভিয়েত ইউনিয়ন বিপজ্জনকভাবে পারমাণবিক যুদ্ধের নিকটবর্তী হয়ে পড়ে। এই দুই দশক জুড়ে আর্জেন্টিনা, ব্রাজিল, চিলি, প্যারাগুয়ে, পেরু ও অন্য অনেক দেশে সামরিক একনায়কতন্ত্র প্রতিষ্ঠিত ছিল। উদাহরণস্বরূপ ১৯৭৩ সালের ১১ সেপ্টেম্বর চিলিতে গণতান্ত্রিকভাবে নির্বাচিত রাষ্ট্রপতি সালভাদোর আইয়েন্দেকে ক্ষমতাচ্যুত করে জেনারেল আউগুস্তো পিনোচে ক্ষমতা দখল করেন এবং ১৯৮০-এর দশকের শেষ অবধি দেশ শাসন করেন। পিনোচের শাসনাধীনে চিলি মানবাধিকার লঙ্ঘন ও অত্যাচারের কুৎসিত পদ্ধতিগুলির জন্য কুখ্যাত হয়ে উঠেছিল। আর্জেন্টিনায় ১৯৭০-এর দশকে যে নোংরা যুদ্ধ শুরু হয়, তাও মানবাধিকার লঙ্ঘন ও আর্জেন্টিনীয় নাগরিকদের নিরুদ্দেশ হওয়ার ঘটনার জন্য কুখ্যাত। এই সরকারগুলির অনেকগুলিই (যেগুলি মার্কিন যুক্তরাষ্ট্রের মদতপুষ্ট ছিল) তাদের রাজনৈতিক প্রতিদ্বন্দ্বীদের উপর অত্যাচার করা বা তাদের নির্মূল করার ক্ষেত্রে এবং অপারেশন কনডোরে তাদের শরীর নিশ্চিহ্ন করে দেওয়ার ক্ষেত্রে পরস্পরকে সহায়তা করত।

১৯৫০ থেকে ১৯৭৫ সালের মধ্যবর্তী সময়ে ইতিহাস ও সাহিত্যের ব্যাখ্যা ও উপস্থাপনায় প্রধান কয়েকটি পরিবর্তন আসে। এই সময় স্পেনীয় আমেরিকান ঔপন্যাসিকদের আত্মোপলব্ধির ক্ষেত্রেও এক পরিবর্তন আসে। মহানগরীর বিকাশ, এক বৃহৎ মধ্যবিত্ত শ্রেণির প্রাপ্তমনস্কতা, কিউবা বিপ্লব, প্রগতির জন্য জোট, লাতিন আমেরিকার দেশগুলির মধ্যে যোগাযোগ বৃদ্ধি, গণমাধ্যমের বৃহত্তর গুরুত্ব অর্জন এবং লাতিন আমেরিকার প্রতি ইউরোপ ও মার্কিন যুক্তরাষ্ট্রের অধিকতর মনোযোগ প্রদান সবই এই পরিবর্তনে গুরুত্বপূর্ণ ভূমিকা নিয়েছিল।পোপ, ১৯৯৬ এই যুগের সর্বাপেক্ষা গুরুত্বপূর্ণ রাজনৈতিক ঘটনাগুলি ছিল ১৯৫৯ সালে কিউবা বিপ্লব এবং ১৯৭৩ সালে চিলির অভ্যুত্থান। আর্জেন্টিনায় জুয়ান পেরোনের পতন, শহুরে গেরিলাদের দীর্ঘকালীন সহিংস সংগ্রাম, আর্জেন্টিনা ও উরুগুয়েতে পাশবিক নিপীড়ন এবং কলম্বিয়ায় দীর্ঘকালীন অত্যাচারও লেখকদের প্রভাবিত করেছিল। তাঁরা নানারকম ব্যাখ্যা বা বিবৃতি দিয়েছিলেন অথবা এই দুঃসময়কে তাঁদের রচনার প্রেক্ষাপট করেছিলেন।

তথ্যসূত্র

উৎসপঞ্জি



বিষয়শ্রেণী:সাহিত্য আন্দোলন
বিষয়শ্রেণী:লাতিন আমেরিকান সাহিত্য
বিষয়শ্রেণী:২০শ শতাব্দীর সাহিত্য
বিষয়শ্রেণী:২০শ শতাব্দীর স্পেনীয় সাহিত্য